Математика пәні мұғалімі

Қадіркен Шырай Берікқызы

№136 жалпы орта білім беретін мектебі

*Математикалық цифрларды оқытуда цифрлық технологияларды қолдану*

Адам баласы болмысынан өзгеру үшін, даму үшін жаратылған. Көзі ашық жан, осыдан бір ғасыр бұрынғыны айтпағанда, соңғы 10-20 жылдың өзінде де әлемде, біздің елімізде күрделі өзгерістердің орын алып жатқанын өте жақсы біледі. Бұл өзгерістер ғылымның кез келген саласында да бар. Медицина жайында айтсақ, жаңа аппараттар емделушілерді ауруларынан арылуға көмектесуде. Көлік саласына келсек, жүргізушінің басқаруынсыз жүретін «ақылды» автокөліктер құрасырылуда. Үйдегі тұрмыстық техникалардың да функциялары толықтырылған түрлері сатылуда. Аталған жаңа өзгерістердің бәрі де адамза игілігіне қызмет етуде. Бірақ бұлардың қайсысын қарастырсақ та ең басында білім тұрады. Білімсіз қай салада да білікті маман жүруі мүмкін емес. Сондықтан мектептегі білімнің, әсіресе жаратылыстану бағытының - математика мен физиканың, информатиканың - орны ерекше екеніне сенімдімін. Ал бұл пәндерді оқыту мұғалімдерден ізденімпаздықты, жаңашыл әдіс-тәсілдерді талап етеді. Азаматтардың уақыты үнемдеу, тез арада қашықтықтан қолжетімді мемлекеттік қызмет көрсету мүмкіндігін ұйымдастыру мақсатында елімізде цифрландыру саясаты қарқынды жүріп жатыр десек, ол орта білім беру ұйымдарын айналып өткен емес. Мысал ретінде ұстаздарға жақсы таныс бола бастаған «Digital Kazakhstan» жобасын айта аламын. Ал оның қалай жүзеге асырылып жатқанын білгіңіз келсе, эссемнің негізгі бөлімін оқыңыз.

Ата-аналар балаларын 1-сыныпқа қабылдау туралы өтініштерін электронды нұсқада жазуға дағдылануда. Білім саласының нормативті құжаттарының электронды нұсқалары кез келген педагогке қолжетімді. Сонымен қатар білім саласы мамандарының отырыстары онлайн режимге ауысып, уақыт үнемдеуге көмегін тигізуде. Нәтижеге жетуде маңызды болып табылатын кері байланыс та электронды платформалар арқылы орнауда. Оқушылардың бағалануы Kundelik.kz, кей өңірлерде BilimClass жүйелеріне көшкелі оқушы, ата-ана, мұғалімнің білім сапасын қалаған уақытында қадағалуына мүмкіндік беріп отыр. Олимпиадалар, конкурстар онлайн режимге көшуі бала қауіпсіздігін қамтамасыз етуде.

Енді өзімнің негізгі пәнім мен оны оқытудағы цифрлық құралдар жайлы жазайын. **Математика –** күлліғылымдар ішіндегі ең күрделісі. 1-сыныптан басталатын есеп әлемі жыл сайын түрленіп, жоғары математикаға шейін қиындай береді. Сондықтан оқушы бойындағы ынтаны жоғалтып алмай, математикаға деген қызығушылығын арттыру – пән мұғалімінің міндеті. Оқушы жүрегі заманауи технологияны қалап тұрса, демек, оқыту әдіс-тәсілдерімізді соған қарай икемдейміз: жасанды интеллект, әлеуметтік желілерге жүгінеміз. Бала санасы жасандыны жақсы қабылдайды, яғни жаңа тақырыпты дәстүрлі түрде бірнеше минут бойы тақтада жазу арқылы өткеннен гөрі тик-токта бірнеше секунд ішінде көрген түсініктірек секілді көрінеді. Осыны ескерген әріптестерім жұмыстан тыс уақыттарында әлеуметтік желілерде түсіндірме сабақтарын жариялауды қолға алуда. Бұл дегеніміз – мұғалім алдында отырған санаулы ғана шәкірттерінің емес, жалпақ жұртқа ұстаз екенін білдірсе керек.

Мен оқу мен ағартуда пайдалы ғаламтор жүйесін келесідей топтарға жіктер едім:

1. Тапсырма құрастыруға арналған платформалар, яғни ҚМЖ-ды нәтижелі жазуға көмектеседі.
2. Оқушы назарын шоғырландыру мақсатында пайдалы платформалар.
3. Жеке курстар құру мүмкіндігін беретін жүйе. Бұл - құзыретті мұғалім қалыптасуы жолында теңдессіз құралдардың бірі.

«DIGITAL KAZAKHSTAN» бағдарламасы мақсаттарына сай цифрлы мұғалімге айналуда жүздеген қосымшалар мен платформалар ішінен өзім қолданып жүрген мыналарды атар едім:

**Fobizz.com** – мұғалімге қажетті 20-дан астам құралы бар әмбебап сервис.

**Autoclassmate.io** және **Teacher-tools.ai** жасанды интеллект көмегімен сабақ жоспарларын, викториналар құрастыру;

**Beautiful.ai** және **gamma.app** - презентация жасау жүйелері.

**Padlet** – онлайн сабақ кезінде пайдалануға ыңғайлы тақта.

**Google Forms** – деректерді бір жерде топтастыру, тестілеуге ыңғайлы құрал.

Қорыта айтқанда, «Білім мен тәрбие - біртұтас». Бұл – ұстаз жадында сақталып қалған қағида. Цифрландыру саясатының берер мүмкіндіктері көп екеніне көзіміз жетті. Алайда,балаға білімді заман ағымына ілесе үйретеміз деп, тәрбиені босаңсытып алмауымыз керек. Интернет жүйесіндегі платформалардың көпшілігі шет мемлекеттерде өңделгенін ескеріп, оқу мақсатына пайдаланарда қырағылық танытқанымыз жөн деп санаймын. Өйткені ұлттық құндылық, ұлттық педагогика – ғасырлар бойы сақтап келе жатқан асыл мұрамыз. Оны еуропалық менталитеттің жасанды интеллект арқылы ойымызды улап, бұзуына жол беріп алмайық!. Ұсыныс – менен, таңдау мен талдау сізден, құрметті оқырман, құрметті әріптестер!